6Anɔŋɔ́ lə́ Yēríko 1Bə́ ngáman fɛ̌d mīḿbɛ́ mísə̄ yā óngōla yǎ Yēríko á kpím, ású bɔ́n bə́ Ísraɛ̂l, təge ai akwíí, təge ai anyíí. 2Ńdɔ Ǹtondôbə ǎ zu dzó ai Yosué nâ: “Bəbə́gə̄ ná: mazu wa və́ á mɔ́ Yeríko ai ǹkúkúmá wóé ai biwólo bí bod bíé. 3Mína bəbəgə̌ bikpa bə́sə myǎyi kilan tísɔn á nyɔ́l, anə́ ámǒs éyɔŋ dzyá, á táŋ məlú mə́saman. 4Bəfada zamgbál bâyi təbə́ árka amvóé ósū bə́ bə̄gə́ tɔ́ŋ zamgbál ósū árka. Ámōs zamgbála myǎyi kilan tísɔn á nyɔ́l, á táŋ biyɔŋ zamgbál, bəfada bə́ kəle bálɔ̄ŋ tɔ́ŋ. 5Ǹnyie anə́ tɔ́ŋ ǹnóm ńtómbá yāyi lɔ́ŋ, ǹnyie anə́ myǎyi wóg anə́ tɔ́ŋ yālɔ́ŋ, eyɔ̌ŋ te ayɔŋ ásə̄ láyi yédǎn mod ekíga bítá, m̀fǐm yā tísɔn ó dābádá á sí á nad, bod bə́ tíe ai mim̀bíl nə́ bâkə á mə̄lúman, mod ósə hə ósū wóé.” 6Ńdɔ Yosué, mɔ́n Nun, á ngālóe bəfada, nyé ai bɔ́ nâ: “Bə̌gán árka amvóé á bītúl, bəfada zamgbál bə́ tə́bə̄ árka Ǹtondôbə ósū, bə́ bə̄gə́ tɔ́ŋ bə́yóm míńtómbá zamgbál.” 7Ńdɔ̄ fə ǎ zu dzɔ́ ai ayɔŋ nâ: “Tíégán ai dulu mǐ kīlán tísɔn á nyɔ́l, bəzómlɔ̂ bə́ tə́bə̄ árka Ǹtondôbə ósū.” 8Ńdɔ̄ fɔ́ɔ́ fə̄ bə́ ngábɔ anə́ Yosué á ngābénde ayɔŋ. Bə́fada zamgbál yā bə́ ngábə́ bəgə́ tɔ́ŋ bə́yóm míńtómbá zamgbál bə́ tə́bə́ árka Ǹtondôbə ósū, bə́ ngalɔ́ŋ tɔ́ŋ, árka amvóé Ǹtondôbə a zaa a toŋ bɔ́ á mvús. 9Bəzómlɔ̂ bə́ tə́lə bə́fadǎ yā bə́ lɔ́ŋɔ̄ tɔ́ŋ ósū, bə̄fɛdə esámbá bɔ̂ bə́ zaa bátoŋ árka á mvús, ńtíé bə́ wulugu, tɔ́ŋ dzɔɔ e lɔ́ŋɔ hə ǹlɔ́ŋan. 10Yosué á ngābénde ayɔŋ nâ: “Eki mod təge lɔ́ŋ ékīgā, ngə́ á kɔ́bɔ̄ á yób, eki təge wóg fyág a kələ kwí ámōs māyi mína kǎd nâ: Lɔ́ŋán ékígá bítá ! Eyɔ̌ŋ tē hḿ myāyi lɔ́ŋ ékīgā bítá.” 11Ńdɔ hḿ á ngābɔ̄ nâ árka Ǹtondôbə á kīlán tīsɔn á nyɔ́l éyɔŋ dzyá, ńdɔ̄ bə́ ngáman dúgan á ńkān étēde, nə́ bâkə bómbō á sí. 12Kídí ē ngāyi lénde, Yosué á tə̄bə́ fɔ̄ɔ̄ á sí bəfada bɔ̂ bə́ nɔ̄ŋɔ́ fə̄ árka Ǹtondôbə.